Hans Wilhelm Langsdorff, naixiu d'a isla de Rügen (Imperio Alemán, hue Mecklemburgo-Pomerania Occidental, en Alemanya) o 20 de marzo de 1894 y suicidau en Buenos Aires (Archentina) o 20 d'aviento de 1939, estió un marino y melitar alemán, activo en l'Armada alemana mientres a Primera Guerra Mundial (a on partecipó en a batalla de Chutlandia) y mientres a Segunda Guerra Mundial. En ista zaguera, mandó l'acuirazau Admiral Graf Spee en as suyas actividatz en l'Ocián Atlantico sud, rematando a suya carrera quan fue redotau en a batalla d'o Río de la Plata o 13 d'aviento de 1939 y l'acuirazau se refuchió en Montevideo (Uruguai) ta fer-ne-ie reparacions. Dimpués d'as reparacions, salió a mar ubierto y fundió o suyo barco, en creyer que se trobaba debant de fuerzas enemigas muit superiors, refuchiando-se con a suya tripulación en Buenos Aires (Archentina) a on se suicidó.